1Yix, o'onom lok, ix camnak te chuwach i Dios rumal i mac i 'anom, xak rumal to' ix kelkel che i Dios. 2Xa xix terej chirij pacha quiqui 'an i to' je re u wach i jyub ta'aj, xa xi 'ano pacha craj itzel, chi caj'atzil i itzel tak tew. Ire-le are i ca yaw qui nojbal i to' je kelkel che i Dios. 3Katzij 'is queje xka 'an ile konojel, to' xka 'an pacha ka rayijbal yoj; xa xka ya kib chu 'onquil pacha craj i ka ch'acul, i ka nojbal. Rumal-i xmajaw te chake chi i Dios coj u ya pa tojbal mac, pacha ca majaw chique i to' je re u wach i jyub ta'aj. 4Xui-ri, i Dios lic rilom tobal ka wach, lic c'ax xoj u na'o, 5rumal-i, xu ya ka c'aslemal junam ru' i Crísto, tupu oj camnak te'ek chuwach i Dios rumal i mac atzalal. Quiwil 'uri chi xa rumal i rutzil u c'ux i Dios ix totajnak. 6Y n-xui ta la ile, xak xoj u walijsaj junam ru' i Crísto, y xoj u cuba junam ru', chila chicaj. 7Queje xu 'an i Dios ile chake, c'utbal-re que'e 'ij sak, wach i nim laj u c'axnabal u c'ux chake; ile ca 'iltajic rumal i nim laj utzil chomal chi xu 'an i Jesucrísto chake. 8Xa rumal i rutzil u c'ux i Dios ix totajnak, xa rumal i cubam i c'ux che i Jesucrísto. N-rumal ta tak wach i 'anom xi rik iwelbal chi sak, ile lic siptal chiwe rumal i Dios. 9N-rumal ta jun 'utz caka 'ano, ch'acbal-re i kelbal chi sak, xa are jun sipon chake; queje ile, n-ta jun co'on nim che rib rumal tak i 'utz u 'anom. 10We coj tiqui chu 'anic i 'utz, ile xa rumal wach u 'anom i Dios chake; xu 'an chake oj c'ac' rumal i Jesucrísto. Xu 'an ile, 'anbal re chake chi caka 'an i 'utz pacha 'ax u ch'obom wi lok. 11Rumal-i, yix chi n-ix ta aj Israel winak, cha c'un chi c'ux, chi o'onom lok, n-ix ta re i tinimit chatal rumal i Dios. I aj Israel winak quiqui coj qui 'ij man 'o i retal circuncision che i qui ch'acul, c'utbal-re chi je jun tinimit chatal rumal i Dios. Yix, n-ti retal-le chiwe, rumal-i, quiqui bij ique chi yix n-ti Dios iwu'; queje ile quiqui bij. 12Cha c'un chi c'ux chi ujer, che tak i 'ij-le, maja ix re i Crísto; ix aj naj che i tinimit chatal rumal i Dios, lic n-ta iwe che u trat i Dios cu' i aj Israel, xak wach i u sujum chique. To' ix c'as te chuwach i jyub ta'aj, n-ta jun 'utz xiwoy'ej ca pe piwi, n-ti Dios iwu'. 13Xui-ri, wo'or ix 'o chic che i Jesucrísto, rumal-i, n-naj ta chic ix 'o wi che i Dios. Are u camic i Crísto, are xix u nakajabsaj ru' i Dios. 14Are i Crísto are i rajaw i chombal kib; are ire xe u chomarsaj i aj Israel winak cu' i ne te aj Israel. O'onom lok, tzel te cakil kib chakawach iwu' yix chi n-ix ta aj Israel; xui-ri i Crísto resam chic wach i 'o chakaxol chi n-xyaw ta chake cakaj kib. Che i queb tinimit, xa jun xo'on chique. 15I Crísto, are xu ya u ch'acul pa camic, are 'uri xresaj u cho'ab i 'atbal tzij que i aj Israel winak chi to' tzij tz'ibtal canok, chi 'o u chac quiqui 'an ni winak. Che i queb tinimit-le, xa jun xo'on che, junam ru' ire, lic c'ac' laj tinimit xe'elok. Queje ile xe u chomaj. 16I Crísto, are xcamsax chuwach i cruz, xresaj i ch'o'oj chiquixol i queb tinimit-le, y xu 'an chique xa je jutzobaj, xak xe u chomarsaj chuwach i Dios. 17I Crísto, are xc'un chu bixquil wach i chombal kib chuwach i Dios, xol u bij i 'utz laj tzij-le chique conojel i winak. N-xui ta chique i aj Israel winak, chi nakaj je 'o wi che i Dios, xak xol u bij chiwe yix chi n-ix ta aj Israel, chi naj ix 'o wi te che i Dios. 18Xa rumal i Crísto konojel coj tejeb chuwach i ka Kajaw Dios, n-ta co'ono we oj aj Israel winak, we xi n-oj ta aj Israel; xui-ri xa jun u Tewal i Dios ca 'anaw chake chi coj tejeb ru'. 19Rumal-i, yix n-ix ta chic aj naj, ix re chic i tinimit chatal rumal i Dios; ix junam chic cu' i je re i Dios, iwatz i cha' chic iwib cu' conojel i je re ire. 20Yix junam ku' yoj, konojel oj pacha juban xan re jun ja chi Dios ca tijin chu 'anic. Ire ca tijin chi ka cojic puwi i cubibal ja chi qui cojom can i je ajbil u tzij ujer, xak i apostelab. I abaj re i cubibal ja-le chi mas nim u chac, are i Jesucrísto. 21I tak i xan chi cojtal puwi i abaj-le chi nim u chac, lic qui chapom quib, que 'elok jun nim laj ja, nim u 'ij rumal i Kajwal. 22Queje yix ile cu' i juban, junam chic ix 'o che i Crísto; que'el na chiwe ix rachoch chic i u Tewal i Dios.
EFESIOS 2